Ditsem Nuus - Alle items
Zuma voor Zondo: Dit raak rasseding
24 Julie 2019
Die hele doel van die Zondo-kommissie is om die fenomeen van staatskaping in SA die afgelope sowat 12 jaar te ondersoek en het talle getuies en honderde getuienisse na vore gekom wat met feite aandui dat oud-pres Jacob Zuma die argitek van staatskaping was. Die logiese is dat die man homself kom getuig en dit was wat die afgelope vyf dae op die program was.
Eers het regter Zondo vir Zuma onbeperkte geleentheid gegee om sy standpunt te stel, wat hy gedoen het deur homself te verontskuldig en as slagoffer van vervolging voor te stel. Daarna was dit volgens die reëls van die kommissie tyd vir kruisverhoor onder getuienisleier adv. Paul Pretorius. Zuma het egter erg klei getrap met sy antwoorde van ontkennings, kannie-onthou-nie, ens.
Terselfdertyd moes dit teen die grein van Zuma, uitgesproke anti-witrassis, gegaan het om deur 'n blanke onder kruisverhoor geneem te word. Die logiese was dat Zuma op 'n stadium agterop sou skop en weier om met sy getuienis voort te gaan en dit het hy dan ook gedoen by monde van sy regsverteenwoordiger, adv. Muzi Sikhakhane.
Laasgenoemde het Pretorius en sy span van onbevoegdheid, onkunde en onregmatigheid ingevolge die Grondwet beskuldig. Daar is egter geen tasbare bewys dat Pretorius buite sy magte opgetree het nie en die indruk wat gevolglik onvermydelik ontstaan, is dat in hierdie hoëprofiel ondersoek 'n swarte 'n blanke van onbevoegdheid mag beskuldig sonder om rassisties gemerk te word, maar, o wee, wat sou gebeur indien Pretorius Sikhakhane en Zuma van rassisme sou beskuldig?
Dit is duidelik dat ras in die ondersoek in die geval van Zuma 'n faktor geraak het.
Intussen is in die ondersoek nog nie van Zuma antwoorde op 'n menigte van wesentlike vrae ontvang nie, soos hoe verklaar hy die sowat een-derde van die BNP van die land van sowat R4,9 triljard wat onder sy presidentskap deur korrupsie en nepotisme verdwyn het, asook wat hy weet van die R300 000 per maand wat Bosasa aan die Jacob Zuma Stigting betaal het.